Minn għada jibda r-renju tal-bluha bit-tama tal-organizzaturi hija li t-temp jippermetti ħalli ma jigrix kif ġara fl-aħħar tliet snin fejn il- grand finali kellu jitħassar. Għall-ewwel darba l-pubbliku ser jingħata opportunità jirreġistra l-preferenzi tiegħu – liema huma isbaħ karru, żifna jew kostum filwaqt li r-Re tal-Karnival ser isellem lill-Charles Axisa li f’April li għadda sfortunatament miet f’inċident fuq il-post tax-xogħol. Ir-Re tal-Karnival din is-sena ser isellem il-memorja ta’ Charles Axisa li sfortunament miet f’April li għadda. Charles Axisa kien il-moħħ wara r-Re tal-Karnival għal dawn l-aħħar tmintax-il sena. Ir-Re tal-Karnival din is-sena nħadem mill-grupp Landa magħmul minn numru ta’ żgħażagħ taħt id-direzzjoni ta’ Clint Axisa li jiġi iben Charles. Clint qal li l-karru jirrappreżenta lir-Re tal-Karnival fuq is-sħab qed iġorr il-fjuri biex jippreżentahom lil Charles Axisa li tpoġġa f’qalb biex jintbagħat sinjal li huwa ser jibqa’ fil-qalba tal-Karnval u f’qalb dawk li kienu viċin tiegħu. Għall-ewwel darba f’40 seba l-isfilati u ż-żfin tal-Karnival ser jerġgħu jsir fi pjazza San Ġorġ fejn kien isir qabel l-ewwel ġwerra dinjija. Dak iż-żmien ukoll kienet komuni s-satira politika, ħaġa li reġgħet sabet postha fejn membri politiċi miż-żewġ naħat tal-kamra jidher li qed jieħdu ġost biha. Is-Segretarju Parlamentari Jose Herrera qal li dan l-element ta’ satira reġa jngħata l-ħajja. Qal li minbarra l-qarċilla, l-Karnival ser jerġá jagħti l-ħajja lill-bandu li kien jintuża mill-Kavallieri biex jinnotifikaw il-poplu bl-ordnijiet li kienu joħorġu. Dr Herrera qal li x-xogħol li sar mill-Kumitat wassal ukoll biex isiru tliet ġemellaġġi mal-Karnivali oħra fosthom dak ta’ Nothing Hill, f’Viareggio u anke f’Tunes. Spjega wkoll li l-Aġenzija Support ingħatat spazju biex persuni bi bżonnijiet partikolari jieħdu sehem fil-Karnival fejn sostna li l-Gvern huwa fi dmir li joħloq opportunità għal dawn in-nies għax din hija ħaġa nobbli. Ħabbar ukoll li għall-ewwel darba sar arrangament biex il-karnivali li jsiru fl-irħula ser ikunu mxandra wkoll fuq it-televiżjoni. Novità oħra fil-Karnival ta’ din is-sena huwa s-sehem tal-pubbliku f’dik li hija votazzjoni biex permezz tat-televoting u l-SMS ser ikollu l-opportunità jagħżel l-isbaħ karru, kostum jew żifna. Id-Direttur Arrtistiku Jason Busuttil qal li din is-sena l-prezz tal-arena fi Pjazza San Ġorġ tnaqqas biex tingħata opportunità lil kulħadd jara r-rappreżentazzjonijiet karnivaleski. Wera t-tama wkoll li t-temp jippermetti ħalla ma’ jerġax jiġri kif ġara fl-aħħar tliet snin fejn il-grand finali kellu jitħassar. Dawk li jidħlu l-Belt ser iduqu l-Prinjonlata bil-qligħ kollu jmur għall-Puttinu Cares. Għal informazzjoni dwar attivitajiet tal-karnival tistgħu tidhlu www.tvm.com.mt/karnival